  Туспуктэм: Майя Бывальцева Майя Бывальцева 19-тӥ тулыспалэ 2024-тӥ арын удмурт кылбуретысь классиклы Флор Васильевлы 90 арес тырмысал. Яр ёросысь Бердыш гуртын дышетӥсьлэн семьяяз вордскем кылбурчилэн улон гумырез вакчи вал, но дорзэ, вордскем шаерзэ, ас калыксэ яратон мылкыдын пыӵам кылбур чуръёсыз сое вунонтэм каризы. Флор Васильевлэн творчествоез, гожъяськон аспӧртэмлыкез сярысь ивортодэтъя «Удмуртия» агентстволэн редакторез литературатодосчиен, Москваысь А. М. Горький нимо литература институтысь доцентэн Вера Пантелееваен вераськиз. — Флор Васильев гожъяськыны кутскиз 50-тӥ аръёслэн пумазы, улонысь кошкиз 78-тӥ арын. Шуыны луоз, 20 ар пала со гожъяськиз. Со 20 ар ӵоже гожъяськем удысаз солэн пӧртэм вакытъёсыз вань. Конешно, кутскиз со сыӵе патриотической кылбурет бордысен, куке туж зол данъяз, шуом, ас шаерзэ но, СССР-ез но. Солэн вань сыӵе кылбуръёсыз кутсконаз. Нош 60-тӥ аръёслэн шорысенызы но 70-тӥ аръёсы кылбуретэзлэн оглом пуштросэз кӧня ке воштӥськиз. Со кылдытыны кутскиз натурфилософской лирика. Со кылбураз асьме удмурт шаерлэн инкуазез сярысь кадь, но инкуазь суредъёсты со ваньзэ герӟаз удмурт калыклэн улонэныз. Инкуазез но солэн сыӵе тӧдьы-сьӧд буёлъёс пыр гинэ возьматэмын, сыӵе графической инкуазь, шуом. Уйпал удмуртъёслэн инкуазьзы, отын туж яркыт буёлъёсыз но ӧвӧл кадь. И вот сыӵе «тихая лирика» шуон ӧрын кылбуретэз азинскиз. Со син шоры йӧтӥсьтэм, но сюлэмлы дуно инкуазь суредъёсты со герӟаз удмурт калыклэн улонэныз: удмурт калык ужась, удмурт кышномуртъёслэсь сыӵе ужась киоссэс но со суредаз. Тунсыко «Возь кышномуртъёс» кылбурез вань, кытын со турнась кышномуртлэсь, уже мынӥсь крестьян кышномуртлэсь, чеберлыксэ гожъя-адӟе. Ваньзэ сое огазеяно ке, со нырысьсэ, дыр, возьматӥз лыдӟисьёслы, ӟуч лыдӟисьёслы но, шуомы, удмурт калыклэсь кырӟаны быгатэмзэ но, удмурт калыклэсь ужаны быгатэмзэ но, притом, шыпыт, ушъяськытэк нуналысь нуналэ быгатыса улэмзэ. Собере озьы ик со кутскиз гожъяны йылол-сямъёс сярысь но. Шуиськомы, кылбуретэз туж фольклорной. Но фольклор образъёсыз сяна, со эшшо кылдытъяз на. «Пинал пыртон» кылбурез вань, «Сялтым» кылбурез вань, кызьы выль кенэз шурын пылато, но мукет сыӵе выллем удмурт сям-йылолъёсын герӟаськем кылбуръёс. Флор Васильев дорозь нокин нимысьтыз сыӵе кылбуръёс ӧз гожъялля. — Флор Васильевлэн кылбуръёсыз тужгес трос берыктэмын мукет кылъёсы.  — Ӟуч кылэ со вань удмурт кылбурчиос пӧлысь тросгес берыктэмын. Улон вакытаз но со поттыса вуттӥз 13 кылбур бичет. 13 кылбур бичетэз пӧлысь сизьымез удмурт кылын потӥз, куатез — ӟуч кылын. Мон куке мылысь-кыдысь ужай солэсь кылбуретсэ эскерон бордын, мон оглом шедьтӥ вал солэсь 44 переводчиксэ – 44 ӟуч кылбурчиосты, кудъёсыз солэсь кылбуръёссэ берыкъязы ӟуч кылэ. Табере мынам со списоке эшшо кузьгес луиз, табере мон тодӥсько 52 адями, кин сое берыкъяз ӟуч кылэ. Со сяна, со ачиз но берыктон ужен выриз. Малы сомында? Ну, одӥг ласянь, валамон, дыр – Флор Васильев аслэсьтыз переводчиксэ утчаз. Сыӵе адямиез, сыӵе кылбурчиез, кин солэсь кылбуретсэ тужгес но валаса, быгатыса берыктоз ӟуч кылэ. Мукет ласянь, Флор Васильев вал (Удмуртиысь – ред.) писательёслэн огазеяськонзылэн кивалтӥсез, кулон азязгес кык арзэ вал Россиысь писательёслэн огазеяськонзылэн секретариатаз пырись адями, соин ик со ӵем вуылэ вал Москвае, со ӵем ветлэ вал пӧртэм литератураен герӟаськем ужпумъёсы, солэн трос вал эшъёсыз Москваын но, мукет улосвылъёсын но. Солы но луыса, дыр, солэн вал луонлыкез аслэсьтыз творчествозэ паськытгес вӧлмытыны, берыктӥсьёсты но шедьтыны. Ваньмыз-а со берыктэм кылбуръёс дуноесь, умоесь, соиз ини мукет ужпум. Тегъёс: кылбурет удмуртъёс Литература Удмуртия  